Hollandse Paasstol | Top South African Food Bloggers
Sê 'stollen' en ek dink onmiddelik Kersfees en Duits. Die Hollanders het egter ook 'n sterk stollen (of soos hulle sê 'stol') tradisie, beide oor Kersfees en Paasfees. Vir my was stollen vir jare soortgelyk aan 'n opstoot bra of die prewelings van politici net voor verkiesings – propvol leë beloftes.
'n Onlangse opdrag om 'n paar van hulle vir 'n Hollandse advertensie te maak het my egter weer oor dié half-brood/half-koek ding laat dink.
Toe maak ek dit soos ek dink dit behóórt te wees: gepak met vrugte en baie speserye. Die Hollanders week hulle vrugte dikwels in rum. Ek maak myne Suid-Afrikaans met rooibostee en brandewyn. Marsepein in die middel is tradisioneel, maar as jy dit haat dink ek dit sal heel gaaf wees sonder ook.
Plaas die rolle op 'n bakplaat met bakpapier gevoer en bedek met 'n klam vadoek. Laat reis vir 'n uur. Bak in 'n 200 grade Celsius voorverhitte oond tot deurgebak – so 45 minute. Verf die warm Paasstol herhaaldelik met gesmelte botter. (Die botter trek in en help die Paasstol om klammer te wees.) Bestrooi met versiersuiker na die laaste verf. Bedien op 'n mooi bord en bestrooi met 'n laaste bietjie versiersuiker net vir die mooi. Ek geniet hierdie Paasstol saam met goeie koffie vir Paasontbyt, saam met rooibostee hier teen elfuur en saam met 'n knertsie iets sterker hier teen vieruur. Loer na my wynvoorstel laer af. Gesëende Pase vir jou en jou familie!
Nog resep idees
1) Gebruik haselneute in plaas van amandels
2) Laat die kersies uit as jy verkies
3) Week die vrugte in appelsap
Pierre Jourdan se Ratafia – Chardonnay vermeng met brandewyn – is die perfekte soete verleiding hierby.